എല്ലാം അടഞ്ഞ് കിടന്നപ്പോള് തൊഴിലാളികളുടെ കരുത്തില് വളര്ന്ന കേരള ബാങ്ക് തുറന്ന് പ്രവര്ത്തിച്ചു സുധീഷ് പുങ്ങംചാല്വെള്ളരിക്കുണ്ട്: www.kasargodvartha.com 27.09.2021 കര്ഷക തൊഴിലാളികളുടെ ഭാരത് ബന്ദിനോടനുബന്ധിച്ച് സംസ്ഥാനത്ത് സംയുക്ത ട്രേഡ് യൂനിയനുകള് ആഹ്വാനം ചെയ്ത ഹര്ത്താലില് എല്ലാം അടഞ്ഞ് കിടന്നപ്പോള് കേരള ബാങ്ക് പ്രവര്ത്തിച്ചു. ബാങ്ക് ഡയറക്ടര് ഉള്പെടെയുള്ള നേതാക്കള് പ്രകടനം നടത്തിയ നാട്ടിലാണ് കേരള ബാങ്ക് തുറന്ന് പ്രവര്ത്തിച്ചത്.മലയോര താലൂക് ആസ്ഥാനമായ വെള്ളരിക്കുണ്ട് ടൗണ് ഉള്പെടെ കാസര്കോട് ജില്ലയിലെ കേരള ബാങ്കിന്റെ ശാഖകളാണ് ഭാരത് ബന്ദില് തുറന്ന് പ്രവര്ത്തിക്കുന്നത്. കര്ഷകര്ക്ക് ഐക്യ ദാര്ഢ്യം പ്രകടിപ്പിച്ചു കൊണ്ട് നടത്തുന്ന ഭാരത് ബന്ദില് തട്ട് കടകള് പോലും അടച്ചിട്ട് പിന്തുണ നല്കാന് ആവശ്യപ്പെട്ട ദിനത്തിലാണ് കേരള ബാങ്കിന്റെ സുഗമമായ പ്രവര്ത്തനം നടക്കുന്നത്.വെള്ളരിക്കുണ്ടിലെ കേരള ഗ്രാമീണ് ബാങ്ക്, യൂനിയന് ബാങ്ക്, കോണ്ഗ്രസ് ഭരണസംവിധാനമുള്ള മാലോം സെര്വീസ് സഹകരണ ബാങ്ക് മറ്റ് സ്വകാര്യ ധനകര്യ സ്ഥാപനങ്ങള് എന്നിവ എല്ലാം അടഞ്ഞു കിടക്കുകയാണ്. ചെറുകിട വ്യാപാര സ്ഥാപനങ്ങളും ഹോടെലുകളും പൂര്ണമായും അടഞ്ഞു തന്നെയാണ്.കേരള ബാങ്ക് വെള്ളരിക്കുണ്ട് ശാഖയിലെ അസി. മാനജര് ഉള്പെടെയുള്ള മുഴുവന് ജീവനക്കാരും ജോലിക്കെത്തി. വെള്ളരിക്കുണ്ട് താലൂകിലെ ചിറ്റാരിക്കല്, പരപ്പ, പാണത്തൂര്, മാലക്കല്ല് തുടങ്ങി മുഴുവന് കേരള ബാങ്ക് ശാഖകളും തുറന്ന് പ്രവര്ത്തിക്കുന്നുണ്ട്.കേരള ബാങ്ക് ഡയറക്ടറും സി ഐ ടി യു ജില്ലാ പ്രസിഡന്റും കൂടിയായ സാബു എബ്രഹാം ഉള്പെടെയുള്ള ഇടതുപക്ഷ നേതാക്കള് ഭാരത് ബന്ദിന് പിന്തുണ തേടി മാലോം അടക്കമുള്ള സ്ഥലങ്ങളില് പ്രകടനം നടത്തിയിരുന്നു. നിലവിലെ രാഷ്ട്രീയ സാഹചര്യത്തില് കേരളത്തില് ഭാരത് ബന്ദ് പൂര്ണമാകുമെന്ന് കണ്ടിടത്താണ് കേരള ബാങ്ക് തുറന്ന് പ്രവര്ത്തിക്കുകയും ഇടപാടുകള് ഉള്പെടെയുള്ളവ നടന്നുവരികയും ചെയ്യുന്നത്. സാബു എബ്രഹാമിന്റെ പ്രതികരണം തേടി ഫോണില് ബന്ധപ്പെടാന് ശ്രമിച്ചെങ്കിലും ലഭിച്ചില്ല.